Magyarország biztosítja, hogy az Izraelből menekülők magukkal hozhassák társállataikat

Az Izrael területét érintő háború miatt a Nemzeti Élelmiszerlánc-biztonsági Hivatal (Nébih) egyszerűsített beutaztatási kérelem mintát tett közzé azok számára, akik kedvtelésből tartott állatukkal szeretnének Magyarországra beutazni. A hatóság a kérelmeket soron kívül bírálja, az eljárás – az alapkövetelmények teljesülése mellett – több területen is könnyítést tesz lehetővé.

Izrael veszettség tekintetében az „aggályos ország” besorolásba esik, így az onnan beutazó kedvencekkel szemben továbbra is alapfeltétel, hogy mikrochippel jelöltek, valamint veszettség ellen oltottak legyenek. Ugyanakkor a gazdák – az egyszerűsített eljárásrend alapján – a pluszban előírt laborvizsgálatot és az izolációs eljárást Magyarországon is elvégeztethetik és lefolytathatják.

A nyomtatványminta letölthető, valamint további információk olvashatóak a https://portal.nebih.gov.hu/-/tarsallatok-beutaztatasa-izraelbol-magyarorszagra linken. A Nébih a kérelmeket – a kiemelt helyzetre való tekintettel – soron kívül bírálja el, és adja ki az egyedi beléptetésre feljogosító engedélyeket.

Sajtókapcsolat:

* nebih@nebih.gov.hu

Eredeti tartalom: Nemzeti Élelmiszerlánc-biztonsági Hivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/7796/magyarorszag-biztositja-hogy-az-izraelbol-menekulok-magukkal-hozhassak-tarsallataikat/